El govern de Gandia aprova en sessió plenària la plantilla de personal i els pressupostos per al 2020
27 febrer 2020

## El govern de Gandia aprova en sessió plenària la plantilla de personal i els pressupostos per al 202027 febrer 2020Última actualització: 01 setembre 2021

![](../gestion/img/_AO_9446-copia.jpg)  
  

El plenari celebrat aquest matí a l'Ajuntament de Gandia va aprovar amb els vots a favor de PSPV-PSOE i Compromís més Gandia Unida i l'abstenció de PP i Ciutadans, la plantilla de personal per a aquest any i també va aprovar amb els vots a favor dels membres de govern i en contra de l'oposició els pressupostos per al 2020, dos documents que marquen el funcionament del consistori per aquest any.

En primer lloc, es va aprovar la proposta de l'executiu per a la plantilla de personal de 2020 que contempla passar dels 511 funcionaris de 2019 fins als 537 i reduir el personal laboral de 41 a 37 persones. S'incrementen en 5 les places de Tècnics d'Administració General que desenvoluparan les seues tasques en els departaments de Cultura, Urbanisme i Habitatge o Educació; en 10 les places d'administratius per complir el compromís amb els auxiliars administratius de l'Ajuntament tal com es va acordar l'any passat per a fomentar la promoció interna; i 10 persones per donar servei al MAGa, Centres Cívics, les Juntes de Districte i dels Centres Socials. A més, es crearà una plaça de Tècnic en Activitats Festives i Culturals i se sumaran dos tècnics al departament d'Informàtica per a millorar la ciberseguretat.

Sobre aquest acord, que compta amb la unanimitat de totes les forces sindicals representades al consistori i que no va tindre vots en contra en la corresponent Comissió, **Jose Manuel Prieto** ha expressat la seua satisfacció. "_L'acord pal·lia les baixes taxes de reposició imposades el Pla d'Ajust i reorganitza el funcionament de la plantilla per abordar els reptes que hem assumit. És un document que compta amb els avals de la Secretaria i la Intervenció municipal i que també té el vistiplau del Ministeri d'Hisenda_" i ha afegit que "_ens queda molt per fer però ja hem marcat el camí perquè aquest ajuntament necessita una plantilla forta per gestionar el dia a dia de tota la ciutat_".  
Prieto també va aprofitar la seua intervenció per a informar que durant aquesta legislatura s'establirà un pla de Carrera i incentius per al funcionariat del consistori.

**Nahuel González** també va valorar l'aprovació de la plantilla per a aquest any recordant que "_veníem d'una època de privatitzacions i d'IPG. L'augment de la plantilla s'ha anat produint en àmbits essencials del dia a dia com l'assistència social, la cultura o la Policia Local. Ara toca el torn als tècnics que faciliten i agiliten els processos administratius o que donen servei a espais ciutadans fonamentals per a la cohesió com són els centres socials dels barris_".

El segon gran acord, ha estat l'aprovació del pressupost per a aquest exercici. Els comptes municipals compten amb un capítol d'ingressos de 86.163.000 € i despeses per valor de 85.421.000 € i permetran que la xifra total que gestionarà aquest any el govern de la ciutat ascendisca a 140.000.000 € gràcies a les inversions d'organismes superiors amb la construcció del Palau de Justícia, el pla Edificant o l'Espai Sociosanitari de Roís de Corella, entre d'altres.

Els set aspectes més destacats del pressupost d'aquest any són:

1.- Augment d'un 3,5% de la quantitat destinada a serveis bàsics (neteja, recollida de fem, parcs públics, enllumenat públic...) fins a arribar als 20,8 milions d'euros (24,4% de tot el pressupost de la ciutat).  
2.- Increment d'un 10,7% de les partides destinades al desenvolupament de polítiques de generació d'ocupació. Els pressupostos estipulen 2'1 milions d'euros en partides que impulsen i dinamitzen l'economia d'aquesta ciutat, com Turisme (1,3 milions d'euros), Promoció Econòmica (276.000 euros) i Comerç (490.000 euros). L'increment respecte a l'any passat és del 10,7%.  
3.- 3.000.000 d'euros per a la partida de benestar social, el que suposa un augment del 20% respecte a l'exercici passat.  
4.- Impuls de la millora i rehabilitació de les instal·lacions esportives de la ciutat amb 1,6 milions d'euros en els comptes municipals  
5.- Pujada de la quantitat destinada a inversions on es contempla la finalització de les urbanitzacions de Les Foies i Sanxo Llop a més d'actuacions al Castell de Bairén i la nevasca de Marxuquera.  
6.- 400.000 € per abordar projectes de turisme intel·ligent, l'oficina d'assistència al ciutadà, projectes de mobilitat intel·ligent, i serveis bàsics, entre d'altres per abordar la conversió de Gandia en una veritable Smart City.  
7.- Promoció de la cultura, la identitat de les nostres festes i les tradicions amb 2 milions d'euros d'inversió entre els departaments de Cultura i Escena Urbana i Política festiva.

El regidor delegat d'Economia i Hisenda, **Salvador Gregori** va defensar el pressupost de l'any 2020 com "_un document que és conseqüència dels anteriors quatre pressupostos que hem aprovat la passada legislatura i que han aconseguit generar superàvit i reduir el deute municipal en 74 milions d'euros en quatre anys i que ens permetrà una reducció de prop de 100 milions d'euros quan acabe aquesta legislatura_".  
L'edil també va destacar la serietat de l'executiu a l'hora de pagar les factures, aspecte que "ens ha permés recuperar la confiança dels proveïdors i tornar a fer atractiva Gandia als inversors, aspectes que han repercutit directament en la generació d'ocupació".

Per la seua banda, el vice alcalde, **Josep Alandete** va posar en valor la feina feta durant la passada legislatura. "_Hui presentem els cinquens pressupostos legals d'aquest govern de progrés. Uns pressupostos que redueixen les desigualtats socials i ajuden als més necessitats al temps que generen oportunitats amb el suport als sectors productius, la posada en marxa dels plans d'ocupació de la Generalitat o les inversions de l'IVACE i la Diputació de València; o que permetran la finalització de les urbanitzacions pendents_".  
Alandete també va destacar l'augment a les partides destinades als serveis bàsics, les inversions en matèria esportiva, en el desenvolupament de polítiques lligades a Smart City emmarcades dins dels Objectius de Desenvolupament Sostenible, a la Cultura i la Política Festiva o la nova partida destinada a la Memòria Democràtica.